Diari Oficial de la Generalitat Valenciana


Sumari del DOGV 4974, del 30-03-2005 (2005/3102)

RESOLUCIÓ de 25 de febrer de 2005, del delegat del Govern, que aprova el calendari laboral de la Delegació del Govern a la Comunitat Valenciana.
------------------------------------------------------------------------------------------------------------------------------------------------

### Dades del document

Número de DOGV
:   4974

Data del DOGV
:   30-03-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/3102


Data del document
:   25-02-2005

Organisme emissor
:   delegació de Govern A la Comunitat Valenciana

Tipus de document
:   Resolució

Descriptors 

:   * dia festiu
    * legislació
    * vacances retribuïdes
    * Govern
    * funcionari
    * jornada de treball

RESOLUCIÓ de 25 de febrer de 2005, del delegat del Govern, que aprova el calendari laboral de la Delegació del Govern a la Comunitat Valenciana. [2005/Q3102]
  
El Consell de Ministres, per l'Acord de 15 de novembre de 2002, va aprovar l'acord administració sindicats per al període 2003-2004 per a la modernització i millora de l'administració pública, subscrit el 13 de novembre de 2002.
  
Este acord, pel que fa a jornada i horaris de treball, el va desplegar la Resolució de la Secretaria d'Estat per a l'Administració Pública, de 10 de març de 2003 (BOE del 13), en la qual, juntament amb les pertinents disposicions sobre esta matèria, s'establix el mandat d'aprovar pels delegats del Govern a les comunitats autònomes i abans del 28 de febrer de cada any el corresponent calendari laboral aplicable als servicis integrats a les delegacions i subdelegacions del Govern i a les unitats administratives i servicis perifèrics ubicats en dependències comunes o edificis de servicis múltiples de tot el seu àmbit territorial.
  
En virtut d'això, amb la negociació prèvia amb les organitzacions sindicals, d'àmbit Comunitat Valenciana, firmant de l'acord en el primer paràgraf esmentat i amb la comunicació i audiència de les juntes de personal de la Delegació de Govern a València, resolc aprovar el present calendari laboral:
  
Primer. Àmbit d'aplicació
  
1. Àmbit personal.
  
El present calendari laboral s'aplicarà de manera general a tot el personal funcionari i laboral de la Delegació del Govern a València i subdelegacions de Govern a Alacant, Castelló i València i de les unitats i servicis perifèrics ubicats a dependències comunes o edificis de servicis múltiples.
  
2. Àmbit territorial.
  
a) Del present calendari la Comunitat Autònoma Valenciana.
  
b) Tot el personal definit en el punt primer anterior, pel que fa a les festivitats tradicionals a cada àmbit territorial s'ajustaran al que determinen els subdelegats del Govern corresponents.
  
3. Àmbit funcional.
  
El present calendari laboral regula l'aplicació de la Resolució de la Secretaria d'Estat per a l'Administració Pública, de 10 de març de 2003, a tots els organismes esmentats a l'àmbit personal anterior.
  
Segon. Jornada i horaris generals
  
1. Durada màxima.
  
La durada màxima de la jornada de treball serà de trenta-set hores i mitja setmanals de treball efectiu de mitjana en còmput anual, equivalent a mil sis-centes quaranta-set hores anuals.
  
2. Jornada només de matí
  
a) La part principal de l'horari, anomenada temps fix o estable, serà de trenta-dues hores setmanals d'obligada presència, a raó de sis hores i mitja, que s'ha de realitzar de dilluns a dijous, entre les huit i les quinze trenta hores, i de sis hores els divendres que s'han de realitzar entre les huit i les quinze hores.
  
b) La part variable de l'horari, o temps de flexibilitat d'este horari, es podrà complir entre les set trenta i les díhuit hores de dilluns a dijous, i entre les set trenta i les quinze hores els divendres.
  
Amb caràcter excepcional, personal i temporal, amb la petició prèvia, esta Delegació de Govern podrà autoritzar la modificació de l'horari fix en no més d'una hora per a atendre les necessitats de conciliació de la vida familiar i laboral.
  
3. Jornada continuada de matí i vesprada.
  
Es realitzarà a través de la presència obligada del personal entre les nou i les dèsset trenta hores, amb una interrupció obligatòria mínima d'una hora per a dinar, entre les catorze i les setze hores, de dilluns a dijous. Els divendres la presència obligada del personal transcorrerà entre les nou i les catorze hores.
  
La resta d'hores es faran en horari flexible, entre les huit i les díhuit hores, de dilluns a dijous, i entre les huit i les catorze trenta, els divendres.
  
Tercer. Jornada i horari d'especial dedicació
  
1. El personal que estiga obligat a prestar servici en règim d'especial dedicació farà una jornada de treball de quaranta hores setmanals, sense perjuí de l'augment d'horari que ocasionalment siga necessari per necessitats del servici.
  
2. El personal inclòs en este règim tindrà l'obligació de prestar servici entre les nou i les dèsset trenta hores, amb una interrupció obligada mínima d'una hora per a dinar, entre les catorze trenta i les setze trenta hores, de dilluns a dijous. Els divendres es prestarà servici entre les nou i les catorze hores.
  
3. Les hores restants es podran complir en horari flexible, que en tot cas haurà de fer-se entre les huit i les díhuit trenta hores, de dilluns a dijous, i entre les huit i les quinze hores els divendres.
  
Quart. Jornada reduïda per interés particular
  
1. En aquells casos en què resulte compatible amb la naturalesa del lloc exercit i amb les funcions del centre de treball, el personal que ocupe llocs de treball el nivell de complement de destí del qual siga inferior al 28 podrà sol·licitar a esta Delegació de Govern el reconeixement d'una jornada reduïda, ininterrompuda, de les nou a les catorze hores, de dilluns a divendres, i percebrà el 75% de les seues retribucions.
  
2. No podrà reconéixer-se esta reducció de jornada al personal que per la naturalesa i les característiques del lloc de treball exercit haja de prestar servicis en règim d'especial dedicació.
  
En el cas que l'especial dedicació no es derive de les esmentades circumstàncies i estiga retribuïda exclusivament mitjançant el concepte de productivitat per la realització de la corresponent jornada, se'n podrà autoritzar la reducció, amb el pas previ al règim de dedicació ordinària amb la consegüent exclusió de l'esmentat concepte retributiu.
  
3. Esta modalitat de jornada reduïda serà incompatible amb les reduccions de jornada establides en l'article 30 de la Llei 30/1984, de 2 d'agost, i en la disposició addicional cinquena del Reial Decret 365/1995, de 10 de març, pel qual s'aprova el Reglament de Situacions Administratives dels Funcionaris Civils de l'Administració General de l'Estat.
  
Cinqué. Jornades i horaris especials
  
Als registres de la Delegació del Govern a la Comunitat Valenciana i de les subdelegacions del Govern a Castelló i Alacant, l'horari d'obertura serà ininterromput de nou a dèsset trenta hores, de dilluns a divendres, i de nou a catorze hores els dissabtes. El personal que preste servicis en estes oficines haurà de complir l'horari establit en l'apartat segon.3 anterior, amb les adaptacions indispensables per a la cobertura del servici a la vesprada dels divendres i al matí dels dissabtes.
  
En les oficines d'estrangeria de València i Alacant l'horari d'obertura serà ininterromput de dilluns a dijous de nou a dèsset trenta hores i els divendres de nou a catorze hores. El personal que preste servicis en les dites oficines haurà de complir l'horari establit en l'apartat segon.3 anterior, segons les característiques dels seus llocs de treball, definides en les corresponents relacions de treball.
  
Sisé. Jornada d'estiu
  
1. Durant el període comprés entre l'1 de juliol i el 31 d'agost, ambdós inclosos, s'establix una jornada intensiva de treball, a raó de sis hores i mitja continuades de treball, que cal desenvolupar entre les huit i les quinze hores de dilluns a divendres.
  
2. A les oficines que adopten la modalitat de jornada continuada de matí i vesprada, la jornada intensiva d'estiu es farà entre les huit i les quinze hores, de dilluns a divendres, i s'obrirà al públic en este mateix horari.
  
3. A les oficines d'Informació i Atenció al Ciutadà i registres, regulades en l'apartat cinqué, la jornada intensiva d'estiu assegurarà l'obertura al públic en horari de huit a quinze hores, de dilluns a divendres, i de huit a catorze hores, els dissabtes.
  
4. El personal que preste servicis en règim d'especial dedicació, a més del compliment horari establit en el punt 1 d'este apartat, haurà de realitzar durant este període cinc hores addicionals a la setmana, de les quals un mínim de dues hores i mitja es desenvoluparan entre les setze i les díhuit trenta hores, de dilluns a dijous.
  
5. La reducció de jornada en còmput anual així produïda es recuperarà en la forma que es determine pel responsable de cada unitat, i se n'informarà posteriorment a esta Delegació del Govern, a través del seu secretari general, abans del terme d'enguany.
  
Seté. Justificació d'absències
  
1. Les absències i faltes de puntualitat i permanència de personal, en què s'al·leguen causes de malaltia, incapacitat temporal i altres de força major, requeriran l'avís immediat al responsable de la unitat corresponent, així com la seua ulterior justificació acreditativa, que serà notificada a l'òrgan competent en matèria de personal.
  
2. En tot cas, i sense perjuí de la facultat discrecional dels titulars de les unitats administratives d'exigir en qualsevol moment la justificació documental oportuna, a partir del quart dia de malaltia serà obligatòria la presentació del comunicat de baixa i els successius de confirmació amb la periodicitat que reglamentàriament procedisca, segons es tracte de personal inclòs en Muface o en el Règim General de la Seguretat Social.
  
3. Les absències i faltes de puntualitat i permanència del personal que no queden justificades com cal donaran lloc a una deducció proporcional d'havers, d'acord amb el que establix l'article 36 de la Llei 31/1991, de 30 de desembre, modificada per l'article 102.2 de la Llei 13/1996, de 30 desembre.
  
Huité. Control de compliment
  
1. El secretari general de la Delegació de Govern vetlarà pel compliment de les jornades i horaris de treball establits en este calendari laboral i en general per les normes contingudes en el present calendari, així com els criteris dictats o que poguera dictar la Secretaria d'Estat, i adoptarà les mesures necessàries per a la correcció d'incompliments o infraccions.
  
2. Els titulars de les unitats administratives hauran de comunicar al seu superior immediat, i este al secretari general, les faltes de permanència no justificades del personal a càrrec seu, dins del primer dia hàbil immediatament posterior al de l'absència no justificada, esta comunicació es realitzarà per mitjans telemàtics a l'adreça de correu electrònic bchjnsus@ibnkagunahd.xtm.ub.
  
Nové. Vacances, permisos i llicències
  
1. Amb caràcter general, les vacances anuals retribuïdes del personal seran d'un mes natural o de vint-i-dos dies hàbils anuals per any complet de servici o en forma proporcional a l'hora de servicis efectius i les gaudiran els empleats públics de forma obligatòria dins de l'any natural i fins al quinze de gener de l'any següent, en períodes mínims de cinc dies hàbils consecutius, sempre que els corresponents períodes vacacionals siguen compatibles amb les necessitats del servici. A estos efectes, els dissabtes no seran considerats dies hàbils, llevat que en els horaris especials s'establisca una altra cosa.
  
Així mateix, i a efectes de determinar el període computable per al càlcul de les vacances anuals, les absències del treball per motius independents de la voluntat de l'empleat públic, com ara malaltia, accident o maternitat, així com aquelles altres derivades del gaudi de llicències a què es referixen els articles 71 i 72 del text articulat de la Llei de Funcionaris Civils de l'Estat de 1964, o els permisos recollits en l'article 30 de la Llei 30/1984, de 2 d'agost, computaran com a servicis efectius.
  
En el supòsit d'haver completat els anys d'antiguitat en l'administració que s'indiquen, es tindrà dret al gaudi dels següents dies de vacances anuals:
  
- Quinze anys de servici: vint-i-tres dies hàbils.
  
- Vint anys de servici: vint-i-quatre dies hàbils.
  
- Vint-i-cinc anys de servici: vint-i-cinc dies hàbils.
  
- Trenta o més anys de servici: vint-i-sis dies hàbils.
  
Este dret es farà efectiu a partir de l'any natural següent al compliment de l'antiguitat indicada.
  
En el cas de baixa per maternitat, quan esta situació coincidisca amb el període vacacional, quedarà interromput el mateix i podran gaudir les vacances una vegada finalitzat el període del permís per maternitat, dins de l'any natural o fins al quinze de gener de l'any següent.
  
2. Al llarg de l'any, els empleats públics tindran dret a gaudir fins a sis dies de permís per assumptes particulars, sense perjuí de la concessió dels restants permisos i llicències establits en la normativa vigent. Estos dies no podran acumular-se, en cap cas als períodes de vacances anuals. El personal podrà distribuir estos dies a la seua conveniència, amb l'autorització prèvia dels seus superiors, que es comunicarà a la respectiva unitat de personal, i respectant sempre les necessitats del servici. Quan per estes raons no siga possible gaudir de l'esmentat permís abans de finalitzar el mes de desembre, es podrà concedir en els primers quinze dies del mes de gener següent.
  
3. Els dies 24 i 31 de desembre romandran tancades les oficines públiques, a excepció dels servicis d'Informació, Registre General i tots aquells establits en el punt onzé de les instruccions sobre jornada i horaris de treball del personal civil al servici de l'administració general de l'Estat, aprovat per la Resolució de 10 de març de 2003 (BOE del 13).
  
En el cas que les dates indicades coincidisquen amb dies festius o no laborals per al personal al servici de l'administració general de l'Estat, reconegut en l'àmbit d'aplicació del present calendari laboral, es compensarà amb un nombre equivalent de dies de permís per assumptes particulars.
  
Deu. Temps per a la formació
  
1. El temps d'assistència als cursos de formació programats pels distints òrgans de l'administració general de l'Estat per a la capacitació professional o per a l'adaptació a un nou lloc de treball i els organitzats pels diferents promotors prevists en l'acord de formació contínua vigent en les administracions públiques, es considerarà temps de treball a tots els efectes, quan els cursos es facen dins de l'horari de treball.
  
2. Així mateix, per a facilitar la formació professional i el desenvolupament personal dels empleats públics es concediran permisos per als supòsits següents:
  
a) Permisos retribuïts per a concórrer a exàmens finals i proves d'aptitud i avaluació per a l'obtenció d'un títol acadèmic o professional reconeguts, durant els dies de la celebració.
  
b) Permisos, en què es percebran només retribucions bàsiques, amb un límit màxim de quaranta hores a l'any, per a l'assistència a cursos de perfeccionament professional diferents dels prevists en el número 1 d'este apartat i el contingut del qual estiga directament relacionat amb el lloc de treball o la corresponent carrera professional administrativa, amb un informe previ favorable del superior jeràrquic corresponent.
  
c) Permís no retribuït, d'una durada màxima de tres mesos, per a l'assistència a cursos de perfeccionament professional no directament relacionats amb la funció pública, sempre que la gestió del servici i l'organització del treball ho permeten.
  
Els períodes de gaudi d'estos permisos no podran acumular-se a altres tipus de permisos i llicències.
  
Onze. Excepcions
  
Excepcions: les normes contingudes en la present resolució no s'aplicaran al personal docent o laboral del Ministeri d'Educació, Cultura i Esport que preste servicis en els centres docents o de suport a la docència, ni al personal destinat en institucions i establiments sanitaris, correus i telègrafs i en institucions penitenciàries, ni al personal que li siga aplicable un altre calendari laboral de forma expressa, ni al personal que li siga aplicable el que disposa el punt primer.3 de la Resolució de 10 de març de 2003, de la Secretaria d'Estat, per la qual es dicten instruccions sobre jornada i horaris de treball.
  
Dotze. Compensació de festius
  
L'excés sobre la jornada màxima, conseqüència dels dies festius que coincidixen el present any en dissabte, es resoldrà afegint tants dies compensatoris com festius coincidisquen en dissabte. Així mateix, els dies considerats inhàbils que coincidisquen en festiu o no laborable es compensaran de la mateixa manera.
  
La sol·licitud per al gaudi dels dies resultants de compensació, haurà de ser necessàriament informada pel responsable de la unitat corresponent, i es tindrà en compte per a la seua concessió les necessitats del servici.
  
Tretze. Vigència
  
Esta resolució substituïx a la dictada per esta Delegació del Govern el passat 27 de febrer de 2004, sobre calendari laboral, i estarà en vigor durant el present any 2005.